-  దశాబ్ద కాలంలో 5 లక్షల కోట్ల డాలర్లకు భారత ఆర్థిక వ్యవస్థ
- ఆర్థిక శాఖ సహాయ మంత్రి జయంత్‌ సిన్హా
న్యూఢిల్లీ: రానున్న దశాబ్ద కాలంలో 7 శాతం వృద్ధిని కొనసాగించగలిగితే భారత్‌ ఆర్థిక వ్యవస్థ రెండింతల మేర వృద్ధి చెందే అవకాశం ఉందని ఆర్థిక శాఖ సహాయ మంత్రి జయంత్‌ సిన్హా అన్నారు. ప్రస్తుతం ఉన్న 2 లక్షల కోట్ల డాలర్ల స్థాయి నుంచి మన ఆర్థిక వ్యవస్థ రానున్న దశాబ్ద కాలంలో 4 లక్షల కోట్ల డాలర్ల స్థాయికి చేరగలదని ఆయన వివరించారు. కాలం అనుకూలించి రూపాయి కూడా మరింతగా బలపడితే 5 లక్షల కోట్ల డాలర్లుకు కూడా చేరే అవకాశం ఉందని ఆయన ఆశాభావం వ్యక్తం చేశారు. ఈ లక్ష్యాల చేరుకునేందుకు మనం ప్రస్తుతం చేస్తున్న కృషినే ఇకపై కూడా కొనసాగించాల్సి ఉంటుందని అన్నారు. ఇక్కడ ఏర్పాటు చేసిన ఫిక్కీ ఏజీఎం సమావేశంలో ఆయన మాట్లాడుతూ నాలుగు లక్షల కోట్ల స్థాయికి ఆర్థిక వ్యవస్థ చేరితే దేశ తలసరి ఆదాయం 1,600 నుంచి 3,500 డాలర్లకు చేరగలదని ఆయన విశ్లేషించారు. ద్రవ్య లోటును ఎదుర్కొనే విషయంలో తాము నిర్ధేశించుకున్న లక్ష్యాలను చేరగలమని ఆయన ఆశాభావం వ్యక్తం చేశారు. ప్రధానంగా జీఎస్‌టీ బిల్లు, బ్యాంక్‌రప్టసీ బిల్లులకు ప్రస్తుత సమావేశాల్లోనే పార్లమెంట్‌ ఆమోదం తీసుకోవాలని నిర్ణయించామన్న జయంత్‌ తెలిపారు. ప్రతిపక్షాల కారణంగా జీఎస్‌టీకి బిల్లుకు ఆమోదపు విషయం సందిగ్ధంలో పడిందని అన్నారు. ఒకే హోదా- ఒకే ర్యాంకింగ్‌, ఏడో పే కమిషన్‌ ఉత్తర్వుల వల్ల ద్రవ్యలోటు పెరుగుతుందనడంలో సబబు కాదని అన్నారు. ఈ అంశాలను తాము పరిగణనలోకి తీసుకొనే ప్రణాళికాయుతంగా ద్రవ్యలోటు లక్ష్యాలను ఏర్పాటు చేసుకొని వాటి సాధనకు కృషి చేస్తున్నట్లుగా తెలిపారు.
మీ స్నేహితులకు రికమెండ్ చెయ్యండి